Lurgaia Fundazioa

Lurgaia Fundazioa irabazi-asmorik gabeko erakunde pribatua da, 2002. urtean sortutako gobernuz kanpoko erakunde (GKE) bat. GKE honek biodibertsitatearen kontserbazioa eta natura ondarearen kudeaketa sustatzea du helburu; espezieak, habitatak, lotutako prozesu ekologikoak eta paisaia besteak beste. 

Lurgaia Fundazioa Bizkaia lurraldeko Busturialdea eskualdean sortu zen, Urdaibaiko natura biosferan ditu bere jardueraren sustraiak, bertan hasi zen lanean fundazioa eta bertan du gaur arte egindako eta egiteke duen anbizio handieneko proiektua, Undabaso proiektua deiturikoa, Bizkaiko baso misto eta harizti handienetakoa eta Urdaibaiko eta Busturialdeko baso misto handiena leheneratzeko proiektua hain zuzen ere.

Lurgaia erreferente bat bilakatu da Euskal Herrian eta iberiar penintsulan baso autoktonoen leheneratzean eta lur-zaintzan, batez ere isurialde kantauriarrari lotutako ekosistema eta basoei dagokienez. Lur-zaintzaren ibilbidea handituz joan da Bizkaian eta Gipuzkoan GKE honi eta beste elkarte batzuei esker eta 2025 urtearen amaieran lan nekaezin hori saritu zuen Sagarrak Ekologista Taldeak, Lurgaiak elkarte ekologista horren "Burdinezko Sagarra" saria jaso zuenean, naturaren kontserbazioaren arloan egindako lanaren aitortza jasoz.

 Sorrera 
Lurgaia Fundazioa 2002. urtean sortu zen, urte berean sorturiko Urdaibai Fundazioa ordezkatuz.

Urdaibai Fundazioa Urdaibaiko naturagunea kontserbatzeko eta suspertzeko helburuarekin sortu zen, Urdaibain eta Busturialdeko eskualdean zuela bere jarduera. Hilabetetako lana eta eztabaidaren ondoren, Lurgaia fundazioa izeneko erakunde berritua sortzea erabaki zuten, aurreko fundazioak zuen lanari jarraipena emateko eta erronka berriei heltzeko. Lurgaia fundazio berriak beraz, aurreko fundazioaren urte berean sortu zen, eta 2003. urtean hasi zituen bere lehenengo jarduerak egiten.

Izenaren aldaketa Lurgaia fundazioak dituen erronka eta anbizio zabalei aurre egiteko izan zen, Urdaibai naturguneaz eta Busturialdeaz zein Bizkaiaz harago doan anbizio handiko proiektuak aurrera eramateko. Lurgaia fundazioak beraz, pisu nagusia Bizkaian izanda ere bere jarduera Euskal Herri eta iberiar penintsulako kantauri isurialde osora zabaltzen du, Gipuzkoan eta Asturiasen ere proiektu ezberdinak egin eta egiten dituelarik. 

 Patronatua 

 Presidentea 
Jon Hidalgo Múgica: Geografia eta Historian lizentziatua eta naturalista. Ornitologian lan eta ikerketa ezberdinak egin ditu, argitaratutako ikerketa askoren lanetan kolaboratzaile eta Bizkaiko Foru Aldundiarentzat egindako Bizkaiko ubarroi mottodunaren kudeaketa planaren inguruko ikerketa ezberdinetan ibilia da.  "Urdaiabai. Uretako hegaztien gidaliburua" liburuaren autorea ere bada.

 Presidenteordea 
Joseba Del Villar Marzo: Biologian lizentiatua, ingurumen ebaluazio eta leheneratzean masterraduna eta Natura argazkilaria. Biologo bezala hegazti espezie ezberdinen jarraipeneko ikerketetan lan egiten du, bereziki Urdaibaiko Biosfera Erreserbaren eremuan. Horrez gain, argazkilari bezala fauna, flora eta eremu zein ekosistema babestuen inguruko zenbait liburu argitaratu du eta bere argazkiak museo eta interpretazio zentru ezberdinetan ikusgai daude. National Geographic, GEO edota Quercus aldizkari zientikoetan kolaboratzen du eta Amador Prieto lankidearekin batera "Ama Lur miresgarria" liburua argitaratu du. 

 Idazkaria 
Amador Prieto Fernández: Biologian lizentziatua eta ingurumen ebaluazio eta leheneratzean masterraduna. Ingurumen hezkuntzan eta leheneratzean lan ezberdinak egin ditu, interpretazio zentru anitzetan kolaboratuz. Liburu ezberdinak argitaratu ditu, hala nola, "Bizkaiko orkideak", "Mokozabala Urdaibaiko Biosfera Erreserban" eta Joseba Del Villar lankidearekin batera "Ama Lur miresgarria". Liburuez gain hainbat eta hainbat ikerketa eta artikulu zientifiko egin ditu. Botanikan espezializatuta dago eta landarediaren kartografiaren, habitaten eta flora espezie mehatxatuen jarraipena egiten du.

 Diruzaina 
Javier Franco San Sebastián: Biologian doktore. AZTIko itsas ikerketarako unitatatean itsasoko ingurumenaren kudeaketaren koordinatzaile. Entitate ezberdinentzako zenbait ikerketa proiekturen arduradun edota partaide da eta bere lan ildo nagusiak itsas ingurumenaren kalitatearen ebaluazioa, kostaldeko kudeaketa integratua, itsas ekosistemen ingurumen inpaktuei buruzko ikerketak, baliabideen kudeaketa, garapen jasangarria eta biodibertsitatearen ikerketa eta kudeaketa dira.

 Jarduera 
Lurgaia fundazioaren jarduera nagusia ondare naturala eta paisaia zein ekosistema naturalak kontserbatzea eta leheneratzea da, hori boluntarioen lanarekin eta ekarpenarekin eramaten du aurrera. Lan praktikoa egiteaz gain kontserbaziorako dibulgazioa eta ingurumen hezkuntza ere lantzen ditu, maiz interpretazio ibilbideak eginez. Jardunaldi eta ponentzia askotan gonbidatu edo parte hartzaile bezala aritzeaz gain hauek ere antolatzen ditu. Lan praktikoari dagokionez 3 programa nagusietan oinarritzen du bere jarduna: Quercus programa, Aqua programa eta Biodibertsitate programa.

 Jarduera praktikoa 

 Quercus programa 
Ustiaketararako landaketen (batez ere pinu eta eukalipto) hedapen kezkagarria dela eta, baso autoktonoak babestu eta leheneratzeko abiatutako programa da. Programa horretan baso naturala osatzeko asmoz espezie autoktonoen landaketekin basoak bere suspertze propioa izan dezan laguntzen da, alegia, baso potentzialaren berreskurapena ahalbidetuko duen espezien landaketa egiten da, jakinda beti ere basoa bera dela bere prozesu naturala eramango duena eta erabakiko duena landatutako zein zuhaitz edo zuhaixka espezie edo ale gailenduko den.

Programa hau batez ere kantauri isurialdeko basoei begira dago eta baso mistoak du protagonismoa. Ekosistema ezberdinetan jarduten dute, hala nola, ibarbasoetan eta lur mota eta egitura ezberdineko ibar, haran eta mendietan. Eremu batzuetan haltzak izango du protagonismoa eboluzio ekologikoan, beste batean haritz kandudunak eta goi-lurretan (700 metrotik gora) pagoak, baina Lurgaiaren xedea batez ere basoen bioaniztasuna bultzatzea da eta bide horretan baso mistoa lehengoratzen laguntzen du, segida ekologikoak bere lana berak bakarrik egin dezan. Lurgaia fundazioaren printzipio edo lemetako bat hauxe da: "Basoa basoak berak egiten du". Landaketa jardueretan 35 zuhaitz eta zuhaixka espezie ezberdin landatzera iritsi daitezke, hala nola, haritz kandudunak, haltzak, lizarrak, makatzak, sahatsak, elorri zuriak, gorostiak eta abar. 

 Aqua programa 
Programa honetan protagonismoa errekek, ibaiek, hezeguneek, padurek eta beraiei lotutako espezieek dute. Paduretan landare halofiloek (ingurune gazietan hazten direnek) dute protagonismoa eta ibai zein erreketan haltzez, sahatsez, lizarrez, hurritzez eta zumarrez osaturiko basoak dira nagusiak. Programa honetan ibarbasoek eta hezeguneetako ekosistemek protagonismoa dute.

Aqua programak hezeguneetako ekosistemak osatu eta lehengoratzeko helburua du.

 Biodibertsitate programa 
Programa honek, bere izenak argi eta garbi adierazten duen bezalaxe, biodibertsitatea osatu, babestu eta kontserbatzeko dihardu. Horretarako ekosistema ezberdinen jarduera ekologikoa eta bioaniztasunaren ikerketa sakona beharrezkoa da.

Programa honen helburu nagusia arrisku handien dauden espezieak babestu eta haien egoera hobetzea da. Aldi berean, Lurgaiak bere mendiko landaketa jardueretan biodibertsitateari (bai genetikoa, bai ekosistemikoa eta baita espezieen kopurukoa ere) arreta handia ipintzen dio, bere zutabe nagusietako bat izanik.

 Hitzaldiak 
Lurgaia hitzaldi askotan parte hartzaile edo gonbidatu bezala aritzeaz gain 2025 urte amaieran hitzaldiak, mintegiak eta mahai inguruak antolatzen hasi zen; mendiko jarduera praktikoak solasaldi eta jarduera pedagogikoekin uztartuz. Antolatzaile bezala, bere estreinaldiko hitzaldi mintegia "Basoak, biodibertsitate ekoizleak" izenekoa izan zen, Azpeitian egina.

 Jarduera-eremua 
Lurgaia Fundazioak Urdaibain eta Busturialdean hasi zuen bere jarduna hasiera batean. Poliki-poliki Bizkaia osora hedatzen joan zen eta gaur egun Bizkaian eta Gipuzkoan presentzia nabaria du. Lurgaiaren jardunaren banaketa eremua jatorrizko kantauriar baso potentziala hedatzen den eremua da, hori baita fundazioaren helburu nagusietako bat, bertako kantauriar baso hezea lehengoratzea. Bizkaian eta Gipuzkoan proiektu garrantzitsuak ditu, Bizkaiko Urdaibaiko zonaldekoa tamaina eta anbizio aldetik garrantzitsuena izanik, bertan Bizkaiko bigarren harizti eta baso misto handiena sortzeko helburua baitute (Urdaibaiko handiena).

Bizkaian eta Gipuzkoan ez ezik, Kantabrian eta Asturiasen ere ibilitakoak dira eta noizbehinka bertako proiektuetan ere parte hartzen dute. Lurgaiak berak dioen moduan, muga administratiboak baino, bere mugak biogeografikoak dira, jarduna kantauriar basoetara mugatuz, nahiz eta han-hemenka mediterranear eremuetan edo trantsizio eremuetan ere jarduten duen.  

Gaur egun, orotara, Bizkaia eta Gipuzkoa artean 800 hektarea baino gehiago kudeatzen ditu Lurgaiak basoa lehengoratzeko, horietatik 150 Gipuzkoan, urtez urte handitzen doana. Gipuzkoa aldean jarduera nagusia mendebaldean egiten du, monolandaketek zigortuen dauzkaten eskualdeetan (Deba eta Urola inguruetan).  

 Tresnak 
Lurgaia fundazioak lur-zaintza ereduarekin lan egiten du, bertan jabe pribatu zein publikoari lurrak erosi edo lagapen bidez hartu egiten ditu eta etorkizuneko baso naturala lehengoratzeko asmoz lur horien zaindari legal gisa aurkezten da.

 Lur-zaintza 
Lurgaia Fundazioak, gizarte zibila ordezkatzen duen erakunde bezala, lursailak eskuratzen ditu bere jabeekin (publikoekin zein pribatuekin) egindako borondatezko dohaintzaren, salerosketaren edo lagapen-hitzarmenen bidez. Jabeok titulartasunari eusten diote baina lurzoruaren erabilera iraunkorra bermatzen dute, balio naturalak, kulturalak eta paisaia-balioak kontserbatu edota berreskuratu asmoz.

Fundazioaren estatutuen arabera, hartutako lursailak kontserbazio zorrotzerako erabiliko dira, eta ez dira erabiliko erauzketa-etekin ekonomikoa edo bestelako etekinak lortzeko. Fundazioen legeak hori horrela izango dela bermatzen du; izan ere, fundazioa bera desegitekotan, helburu berberak bermatuko lituzkeen beste erakunde baten titulartasunera igaroko lirateke lursailak.

 Finantzaketa 
Fundazioaren diru-iturrien %75-80 finantzaketa pribatua da, Lurgaia osatzen duten bazkideen kuoten bidez edota Lurgaiarekin kolaboratzen duten enpresen, elkarteen eta entitateen zein norbanakoen dohaintzen bidez lortutakoa. Gainontzekoa sarrera eta laguntza publikoak dira.

 Crowdfundinga 
Lur-sailak erosteko bere bazkideen kuotekin edo dohaintza normalekin nahikoa ez badute "crowdfunding" bidezko diru bilketa ere abiatzen dute.

 Basoa leheneratzeko urratsak 
Basoa leheneratzea, batik bat, prozesu natural bat dela onartuta, Lurgaia fundazioak jarduera ezberdinak egiten ditu prozesu natural horretan laguntzeko. GKE honek lursaila erosi edo eskuratu eta zuhaitzak landatzen dituen arte urrats ezberdinak jorratzen ditu. Hona hemen Lurgaiak basoa leheneratzeko egiten duen prozesu osoa, lehenengo urratsetik azkeneraino:

 Zaintza-akordio bat sinatzen dute eta horrela lursailera sar daitezke.
 Egurra ateratzeko pistak kentzen dituzte, jatorrizko profila berreskuratzen laguntzeko.
 Mozketaren ondorengo hondarrak utzi egiten dira, lurrera elikagaiak ematen diote eta intsektuen eta onddoen babesleku dira.
 Espezie exotiko inbaditzaileak kontrolatzen eta/edo ezabatzen dituzte.
 Inguruko haziak bildu eta bertako espezieak erabiltzen dituzte, jatorri lokala bermatuta, aberastasun genetikoa babesteko.
 Landatzen dute. Boluntariotza korporatiboarekin, propioarekin edo kontratazioarekin.
 Naturaltasuna bilatzen dute landaketan: dentsitate ezberdinak, espezie natural egokiak eta lerrorik edo ordenarik gabe.
 Urlehortarrentzako putzuak eraikitzen dituzte eta hegaztientzako zein saguzarrentzako habia kaxak jartzen dituzte.
 Aleak tutorizatu eta babesten dituzte.
 Espezie exotiko inbaditzaileen berragerpena kontrolatu eta landaketen aurrerapena zaintzen dute.
 Natura ingurunearen ezagutza zabaldu eta sortzen dute.
 Lehen fasean, landare aitzindariak, “sastraka” deiturikoak, kolonizatzen dituzte eta mantenugaiak ematen dizkiete lurrari, intsektuei, hegaztiei eta bestelako izaki bizidunei. Segida ekologikoa bermatzen da.
 Babeskiak kentzen dituzte berrerabiltzeko eta etorkizuneko baso naturala zaintzen dute.
 Azkenik, natura arduratzen da, milioika urte daramatzan bezala. Lurgaia fundaziokoek "bideratzaile" gisa dute euren burua, basoa, prozesu natural baten ondorioz, bera bakarrik berreskuratzen dela erabat jabetuta.

 Irizpideak 
Lurgaia fundazioak bere eguneroko jardunan segitzen dituen irizpideak honako hauek dira:

 Landareen jatorri lokala 
Baso naturala lehengoratzeko bidean espezie autoktonoak halabeharrezkoak dira, baina horretaz gain, espezie autoktoen artean, erresilientzia handiko barietate lokalak bilatzen dituzte landaketarako, lan egiten duten ingurura moldatutako genetikadun barietateak.

 Espezieen aldakortasuna 
35 zuhaitz eta zuhaixka espezie inguru landatzen dituzte ahalik eta aberastasun handiena lortzeko, horretarako kokapena, lurzorua eta une bakoitzean egokienak diren espezieak aukeratzeko beste faktore ezberdin batzuk kontuan hartzen diuzte.

 Segida ekologikoa 
Basoak leheneratzeko, modu naturalean eta berez gertatzen diren segida ekologikoko prozesuei erreparatzen die erakundeak. Lehenengo urratsak erraztu eta “bizkortu” egiten ditu zuhaitz eta zuhaixka espezieak landatuz. Horrekin, belar-sastrakak saihestea lortzen du.

 Heterogeneotasuna 
Natura imitatzen saiatzen da Lurgaia fundazioa, eta, horregatik, ez du lerroan landatzen, ez da espezieekin uniformea, ez du belar-sastrakarik egiten, ez eta hildako zura ezabatzen ere, horrek guztiak elikagaiak lurrera ekartzea errazten baitu, prozesu ekologiko naturala indartuz.

 Jarraitasuna 
Berreskuratzen dituzten espazioen zatiketa saihesten saiatzen dira, konektibitatea errazteko eta baso baten berezko prozesu ekologiko guztiez hornitutako ekosistema dinamiko handi bat lortzeko.

 Profil hidrologikoa berreskuratzea 
Zurezko ateratze-pistek profil hidrologikoa aldatu, higadura erraztu eta paisaia aldatzen dute. Jatorrizko egoera leheneratzeko lan egiten du Lurgaiak, posible eta komenigarria den guztietan.

 EEIen kontrola 
Berreskuratutako lursoiletan, espezie exotiko inbaditzaileak kontrolatzen eta ezabatzen dituzte, horretarako lan mekanikoa burutzen dute, metodo kimikoak ekidituz.

 Lotutako fauna sustatzea 
Bertako fauna eta flora espezieak berreskuratzen ari diren eremuetara erakartzeko ekintzak egiten dituzte, hala nola putzuak, hegaztientzako eta narrastientzako babeslekuak eta abar sortzea.

 Hondakinak eta isurtzeak ahalik eta gehien murriztea 
Gasen isurketa landaketa propioaren bidez konpentsatzen dute.

 Borondatezko lana 
Gizarteak parte hartzeko eta inplikatzeko modu gisa erabiltzen du boluntariotza eta borondatezko sistema.

 Boluntariotza 
Fundazioak boluntariotza sistema batekin lan egiten du, erakundeko partaidez gain gizartearen laguntza eskatzen du bere ekintza ezberdinak gauzatzeko. Jardun edo txango ezberdin guztietan boluntarioak aurkezten dira jarduna aurrera eramaten laguntzeko. Boluntariotza sare handia dute eta funtsezko zutabea da erakundearen jardueran.

Boluntarioekin burutzen dituzten ekintzen artean hauek daude: haziak biltzea; landaketak egitea; landare exotiko inbaditzaileak ezabatzea; anfibio, odonatu eta oro har fauna eta florarentzako putzuak sortzea; ibaiak eta hondartzak garbitzea eta abar.

Boluntarioekin gizarteak naturaren kontserbazioan parte hartzea eta kontzientzia hartzea lortzen dute. Lurgaia fundazioaren ustez boluntariotza jendea naturara gerturatzeko, erakartzeko eta konektatzeko tresna eraginkorra da.

Lurgaiak 2500 pertsonako boluntariotza sare aktiboa du. 

 Elkarlana 
Lurgaiak dohaintza eta boluntariotza sare iraunkor batez gain tokian tokiko natur talde eta talde kontserbazionista zein ekologistekin elkarlanean lan egiten du, elkarrekiko laguntza jaso eta eskainiz. Tokiko talde kontserbazionista batzuen sorreran ere lagundu izan du eta guztion elkarlana aldarrikatzen du naturaren kontserbazioaren bidean.

 Undabaso proiektua 
Undabasokoa da Lurgaia Fundazioaren proiekturik nagusia, handiena eta anbizio handienekoa. Proiektua Urdaibai biosfera erreserbako zein Busturialdeko harizti eta baso misto handiena eta Bizkaiko handienetakoa egiteko erronka da, Muxikako Ibarruri auzo inguruetako Undabaso izeneko inguruan.

Undabaso proiektua 2008. urtean hasi zen, lehenengo urtetan lursail txiki eta banatuak lortzen zituzten baina urteak pasa ahala lur eremu zabal eta konektatu bat berreskuratzea lortu dute. 2020. urtean jarraipen handiko 105 hektarea kudeatzen zituen jadanik Undabason, eta 153 hektareara heltzeko helburua abiatu zuten urte berean. 2024. urtean Urdaibaiko erreserba osoan 200 hektareatik gora kudeatzea lortu zuten orotara eta urte hori bukatu aurretik 230-240 hektareara heltzea aurreikusten zuten. Undabasoko proiektua urtez urte handitzen doa nabarmen, gero eta hektarea azalera handiagoa kudeatuz. Gaur egun 300 ha kudeatzen dituzte bertan.

 Urdaibai 
UNESCOk Urdaibaiko Biosfera Erreserba izendatu zuen 1984-an. Paisaia, kultura, turismoa eta kontserbazioaren ikuspegitik interes bereziko eremua da. Undabaso proiektua Urdaibairen barruan kokatzen da.

 CO2-ren aztarna 
Lurgaia fundazioak bere sorreratik behar bezalato arreta ipini izan dio gizakiaren jarduerek sortutako CO2-ren aztarnari. Bere jarduera ezberdinetan sortutako CO2-ren aztarna zuhaitzen landaketez konpentsatu ohi dute. Fundazioak burututako jarduera ezberdinetan, izan mendian zein itsasoan zehar, sortutako (ibilgailuen erabilerarekin esaterako) CO2-ren aztarna kalkulatzen dute gero zuhaitzen landaketaren bidez CO2 hori konpentsatzeko. CO2-ren konpentsatze ekintzak ez dira bere jarduera propioak sortutako aztarnara mugatzen, beste erakunde, fundazio, elkarte edo norbanakoari ere aukera ematen diete beraien aztarna kalkulatu eta konpentsatzeko. Zenbait enpresek, fundaziok eta elkartek kolaborazio berezia dute Lurgaiarekin bere jardueraren CO2 aztarna konpentsatzeko, euskal kostaldeko zetazeoak behatzeko eta kontserbatzeko "Verballenas" enpresa horren adibide bat da, besteak beste. 

 CO2 aztarnaren online kalkulagailua 
2024-an bere webgunean bakoitzak egunerokotasunean sortzen duen CO2-ren aztarna kalkulatzeko online kalkulagailua martxan ipini zuen, edonork, nahi izanez gero eta dohanik, bere aztarna ekologikoaz jabetu eta kontzientzia har dezan. Webgunean bertan, aztarna ekologiko hori murrizteko gomendioak eta neurriak ere luzatzen ditu. 

 Ikus, gainera 
- Baso

- Leheneratze ekologiko

- Lur-zaintza

- Amador Prieto Fernández

- Segida ekologiko

- Ekologia

- Ekosistema

- Biodibertsitate

- Baso Biziak Plataforma

 Erreferentziak 

 Kanpo estekak 
 (Bideoa) BASOEN EGOERA EUSKAL HERRIAN (Lurgaia Fundazioa, youtube).
 (Bideoa, gaztelaniaz) NOTAS SOBRE EL FUTURO DE LA VEGETACIÓN IBÉRICA (Lurgaia Fundazioa, youtube).
 (Bideoa, gaztelaniaz) BOSQUES MADUROS EN EUSKADI, NAVARRA Y ARAGÓN: HÁBITAT Y FUNCIÓN (Lurgaia Fundazioa, youtube).
 (Bideoa, gaztelaniaz) MESA REDONDA / MAHAI INGURUA. Jornada BOSQUES Y BIODIVERSIDAD (Lurgaia Fundazioa, youtube).
 (Bideoa, gaztelaniaz) EL PROBLEMA DE LOS INCENDIOS EN LA CORDILLERA CANTÁBRICA (Lurgaia Fundazioa, youtube).
 (Bideoa) ZUHAITZ LANDAKETAK ETA BIODIBERTSITATEA (Lurgaia Fundazioa, youtube).
 (Bideoa) Nola Landatu (Lurgaia Fundazioa, youtube).
 Pinu eta eukalipto artean, harizti mistoaren irla (Argia).
 Etorkizunerako landatu: korridore ekologikoak eraikiz (Berria).
 Zerbait gertatzen ari da Undabason (Berria).
 Monolaborantzaz: bilakaeraz, arriskuez eta argazki hori iraultzeko beharraz (Berria).
 "Lurgaia recauda fondos para crear el mayor robledal de Urdaibai"  (Deia).
 Naturarako fundazioak. Lurgaia fundazioa  -ecofundaciones-.
 Fundación Lurgaia Fundazioa . -guiaONGs-.
 "Proyecto Undabaso, a por el robledal más grande de Urdaibai"  -urdaibailovers-.
 (Bideoa, gaztelaniaz) Fundación Lurgaia (Komunikazio Ereduak, youtube).
 (Bideoa, gaztelaniaz) BEOW 2024 BIODIVERSIDAD JON HIDALGO (LURGAIA FUNDAZIOA) (BASQUE ENVIRONMENT AND OCEAN WEEK, youtube).
 (Bideoa, gaztelaniaz) Directo: Recuperación de BOSQUES con la "Fundación LURGAIA" (con Jon Hidalgo) (Fray Sulfato, youtube).
 (Bideoa, gaztelaniaz) Fundación Lurgaia. VII Jornadas de Custodia del Territorio. Valencia 2018 (Foro de Custodia del Territorio FRECT, youtube).
 (Bideoa, gaztelaniaz) EP 58 - T3 "Deja algo bueno en el mundo" - Sergio Gallego (Fundación Lurgaia) (Altruistads® - Meaningful Creativity, youtube).

Kategoria:Fundazioak
Kategoria:Bilboko elkarteak
Kategoria:Euskal Herriko elkarte ekologistak